大劍山
作者：慕容佰才
朝代：宋

paragraphs: 李勢非嵎虎，公孫是井蛙。
聖朝無外戶，夷壤盡爲家。
疊嶂寧須鏟，停鼖久廢撾。
原鱗生駱谷，釣駟入彭衙。
關失千年壯，方來萬里遐。
商淵寧澒洞，使節偏谽谺。
岑蔚誰驚鳥，豐茭自樂䴥。
烽屯開雨雪，樵爨老烟霞。
帝德朝宗地，仙游上漢槎。
賞奇酬酒興，摛藻謝詩葩。
階走楓林葉，窗催桕燭花。
山亭無刻漏，隠几待鳴鴉。